Universis presentes litteras inspecturis, magister Guido de Remis, officialis Suessionensis, salutem in Domino. Noverint universi quod constitutis donno Matheo, monacho Coinssiaci, Clugniacensis ordinis, priore Sancti Petri de Calce Suessionensis, ex parte una, et Roberto et Isabella dicta Dulcis, ejus uxore, ex altera, coram nobis recognoverunt iidem inter se adinvicem contraxisse conventiones qui inferius annotantur. Idem enim prior quamdam masuram pertinentem ad prioratum Sancti Petri, sitam Suessione, in vico qui dicitur vicus Auberti de Lauduno, domui Roberti de Sancto Venancio contiguam, quam tenebat idem prior ad censum viginti denariorum Cathalanensium, heredibus defuncti Johannis Dulcis, quondam mariti prefate Isabelle, pro medietate, et Gervasio ceterisque liberis domini Hugonis de Prato, militis, pro medietate alia, in festo Sancti Remigii, in capite octobris, annis singulis, solvendorum, dedit et concessit eisdem Roberto et Isabelle, ejus uxori, tenendam ab eis et eorum heredibus, et possidendam in perpetuum sub annuo redditu quindecim solidorum nigrorum prioratui Sancti Petri ab ipsis Roberto et Isabella et eorum heredibus annis singulis in Nativitate Domini persolvendo, cum censu viginti denariorum Cathalanensium predictorum, quem omnino solvere tenebuntur iidem Robertus et Isabella et eorum heredes et ipsum prioratum et dictam masuram super dicto censu adversus dominos quibus debetur penitus acquittare. Quam masuram iidem Robertus et Isabella a dicto priore modo recipientes predicto, etc..... In quorum omnium robur et testimonium presentes litteras sigillo curie Suessionensis ad petitionem partium fecimus roborari sine prejudicio Suessionensis ecclesie et etiam aliorum. Actum anno Domini millesimo ducentesimo quadragesimo septimo, mense februario. (Le sceau manque.)